b'\n_START_ARTICLE_\nTerminator 2: Sodni dan\n_START_SECTION_\nZgodba\n_START_PARAGRAPH_\nFilm se pri\xc4\x8dne s prizorom futuristi\xc4\x8dne bitke leta 2029 med kiborgi in drugimi stroji pod nadzorom ra\xc4\x8dunalnika Skynet ter \xc4\x8dlove\xc5\xa1kimi uporniki pod vodstvom Johna Connorja. Obe strani hkrati po\xc5\xa1ljeta Terminatorja nazaj v \xc4\x8dasu - Skynet napreden model T-1000 (Robert Patrick), da bi na\xc5\xa1el mladega Connorja in ga ubil, uporniki pa reprogramiran starej\xc5\xa1i model T-800 iz prvega dela (Arnold Schwarzenegger), da bi ga za\xc5\xa1\xc4\x8ditil. T-1000 je tehnolo\xc5\xa1ko izjemno napreden, iz t. i. \xc2\xbbmimeti\xc4\x8dne zlitine\xc2\xab, ki lahko poljubno spreminja obliko, s \xc4\x8demer lahko robot posnema videz katerega koli \xc4\x8dloveka. Po potovanju v preteklost ubije policista in prevzame njegovo identiteto._NEWLINE_Nazaj v \xc4\x8dasu, leta 1995 (11 let po dogodkih v prvem filmu) je mladi John Connor (Edward Furlong) uporni\xc5\xa1ki najstnik, ki \xc5\xbeivi pri nadomestni dru\xc5\xbeini, njegova mati Sarah Connor (Linda Hamilton) pa je zaprta v psihiatri\xc4\x8dni ustanovi zaradi \xc2\xbbnasilnih blodenj o jedrskem holokavstu in vojni z roboti\xc2\xab. Terminatorja hkrati najdeta Johna v nakupovalnem sredi\xc5\xa1\xc4\x8du in po spopadu T-800 pobegne z njim na motociklu. Kasneje mu razlo\xc5\xbei, da je bil programiran, da ga \xc5\xa1\xc4\x8diti in uboga. John se boji, da bo T-1000 posku\xc5\xa1al ubiti Sarah, da bi pri\xc5\xa1el do njega, zato uka\xc5\xbee \xc2\xbbsvojemu\xc2\xab\xc2\xa0Terminatorju, naj mu jo pomaga re\xc5\xa1iti. Sarah najdeta med lastnim poskusom pobega iz psihiatri\xc4\x8dne ustanove. Sprva jo je groza Terminatorja, kakr\xc5\xa1en jo je preganjal pred desetletjem, a nazadnje sprejme pomo\xc4\x8d, ko jima T-800 pomaga znova uiti pred T-1000. Terminator jima pove o Skynetu, umetni inteligenci, ki bo spro\xc5\xbeila jedrski holokavst na \xc2\xbbSodni dan\xc2\xab\xc2\xa0in kasneje ustvarila vojsko robotov za lov na pre\xc5\xbeivele. Sarah spozna, da je \xc4\x8dlovek, ki je najbolj neposredno odgovoren za ustvarjenje Skyneta, Miles Dyson (Joe Morton), in\xc5\xbeenir pri Cyberdyne Systems. Dyson izdeluje revolucionarni nov mikroprocesor, ki bo kasneje tvoril jedro Skyneta._NEWLINE_Sarah se oboro\xc5\xbei pri prijatelju in se nameni pobegniti z Johnom v Mehiko. Tisto no\xc4\x8d pa ima stra\xc5\xa1no no\xc4\x8dno moro o jedrski eksploziji in zjutraj se odlo\xc4\x8di, da bo spremenila prihodnost tako, da bo ubila odgovornega. Dysona najde na njegovem domu in ga rani, vendar ga ne zmore ubiti pred o\xc4\x8dmi njegove dru\xc5\xbeine. Medtem prispeta John in Terminator, ki sta uganila njene na\xc4\x8drte. Skupaj razlo\xc5\xbeijo Dysonu, kak\xc5\xa1ne posledice bo imelo njegovo delo. On jim pove, da predstavljajo osnovo njegovih raziskav ostanki prej\xc5\xa1njega Terminatorja, ki je v prvem filmu lovil Sarah. Po\xc4\x8dasi ga prepri\xc4\x8dajo, da mora uni\xc4\x8diti ostanke in svoje na\xc4\x8drte, zato vlomijo v sede\xc5\xbe korporacije Cyberdyne. Po spopadu s policijo je Dyson smrtno ranjen, zato spro\xc5\xbei detonator, da bi uni\xc4\x8dil svoje raziskave._NEWLINE_T-1000 jih nato ponovno najde in jim sledi v jeklarno. V zaklju\xc4\x8dni bitki spro\xc5\xbei T-800 vanj granato, da pade v posodo s staljenim jeklom in je uni\xc4\x8den. John vr\xc5\xbee ostanke prvega Terminatorja v jeklo, nato pa se T-800 \xc5\xbertvuje \xc5\xa1e sam, da tehnologije v njem ne bi mogli uporabiti za izgradnjo Skyneta.\n_START_SECTION_\nProdukcija\n_START_PARAGRAPH_\nCameron je nameraval posneti nadaljevanje takoj po izidu prvega dela, a je bil zaradi pravnih in tehni\xc4\x8dnih ovir projekt prelo\xc5\xbeen. Z Williamom Wisherjem sta kon\xc4\x8dala scenarij poleti 1990, snemanje je potekalo med 9. oktobrom 1990 in 4. aprilom 1991. Ve\xc4\x8dino klju\xc4\x8dnih posebnih u\xc4\x8dinkov so ustvarili pri podjetju Industrial Light & Magic. Skupaj je v filmu za 15 minut prizorov, v katerih T-1000 spreminja obliko, od tega je bilo manj kot 5 minut ustvarjenih z ra\xc4\x8dunalni\xc5\xa1ko animacijo, ki je s takratno tehnologijo zahtevala 25 \xc4\x8dlovek-let dela. V scenah, kjer se pojavita dve Sarah Connor, je nastopala sestra dvoj\xc4\x8dica Linde Hamilton, Leslie Gearren._NEWLINE_Film, ki je po takratnih ocenah stal 90 milijonov USD, pribli\xc5\xbeno triinpolkrat toliko kot povpre\xc4\x8dni film, je skoraj povrnil stro\xc5\xa1ke \xc5\xbee pred premiero. Pravice za predvajanje v kinematografih so prodali za 65 milijonov, pravice za izdajo za doma\xc4\x8di video za 10 milijonov in pravice za predvajanje na televiziji za \xc5\xa1est milijonov dolarjev.\n_START_SECTION_\nOdziv\n_START_PARAGRAPH_\nTerminator 2 je bil takoj\xc5\xa1en hit, v otvoritvenem vikendu v kinodvoranah je prinesel 31,8 milijona dolarjev prihodkov in do konca predvajanja po vsem svetu skoraj 520 milijonov, kar je najve\xc4\x8d med filmi, izdanimi leta 1991. Ve\xc4\x8d kritikov ga je ozna\xc4\x8dilo za enega najbolj\xc5\xa1ih akcijskih filmov in \xc5\xa1e danes se uvr\xc5\xa1\xc4\x8da na razli\xc4\x8dne lestvice najbolj\xc5\xa1ih filmov vseh \xc4\x8dasov._NEWLINE_Na 64. podelitvi oskarjev leta 1992 je prejel oskarje v ve\xc4\x8dini tehni\xc4\x8dnih kategorij: za makeup, zvok, monta\xc5\xbeo zvo\xc4\x8dnih u\xc4\x8dinkov in vizualne u\xc4\x8dinke, poleg tega pa je bil nominiran \xc5\xa1e za oskarje za najbolj\xc5\xa1o monta\xc5\xbeo in kinematografijo. Prav tako je prejel nagradi za zvok in posebne u\xc4\x8dinke na 45. podelitvi nagrad Britanske akademije za filmsko in televizijsko umetnost (BAFTA) in 6 nagrad, vklju\xc4\x8dno z nagrado za najbolj\xc5\xa1i film ter najbolj\xc5\xa1i mo\xc5\xa1ko in \xc5\xbeensko glavno vlogo na prireditvi MTV Movie Awards.\n_START_SECTION_\nIzdaje\n_START_PARAGRAPH_\nObstajajo tri glavne razli\xc4\x8dice filma: tista, ki so jo predvajali v kinodvoranah, \xc2\xbbposebna izdaja\xc2\xab\xc2\xa0za Laserdisc, VHS kaseto in DVD ter \xc2\xbbraz\xc5\xa1irjena posebna izdaja\xc2\xab, ki ima napram posebni dva dodatna prizora: prvi ka\xc5\xbee Terminatorja T-1000, kako \xc2\xbbskenira\xc2\xab\xc2\xa0Johnovo sobo s prsti in najde \xc5\xa1katlo za \xc4\x8devlje s slikami ter posnetki Sarah s konca prvega filma. Drugi prikazuje ostarelo Sarah leta 2029, ki razlaga, kako so prepre\xc4\x8dili \xc2\xbbsodni dan\xc2\xab. Do njih je mo\xc5\xbeno dostopati s kombinacijo tipk v DVD menijih nekaterih zbirateljskih izdaj. V razli\xc4\x8dnih izdajah za doma\xc4\x8di video in TV so bili izrezani posamezni prizori, zato je film kraj\xc5\xa1i._NEWLINE_Filmu sta sledili \xc5\xa1e dve nadaljevanji, Terminator 3: Vstaja strojev (2003) in Terminator: Odre\xc5\xa1itev (2009) ter televizijska serija Terminator: The Sarah Connor Chronicles, ki sledi alternativni \xc4\x8dasovnici dogodkov.'